
Ruac go̱o̱kä mi jiääk kɛ kui̱ I-jëp
1
Mɛmɛ ɛ ruac go̱o̱kä kɛ kui̱ I-jëp.
Nɛnɛ, Kuoth Nhial bëë kä I-jëp
kɛ pua̱r mi pɛ̈th ɛlɔ̱ŋ,
kä bɛ kuth jiɛn I-jëp
lath nhiamdɛ,
kä bi ji̱ I-jëp lo̱ckiɛn
baath ɛlɔ̱ŋ.
2
Kä cu Kuoth Nhial wee ɣän,
bä ji̱ I-jëp jak kä
nyiëëny kä rɔ̱,
kä bi ram ɔ nyiëëny
kɛ däman,
kä bi ram ɔ nyiëëny
kɛ gua̱n thieekädɛ,
kä bi wec ɔ nyiëëny
kɛ wec ɔ,
kä bi kuäär ɔ nyiëëny
kɛ kuäär ɔ.
3
Bi lo̱c ji̱ I-jëp baath ɛlɔ̱ŋ,
kä bä cärkiɛn jakä
thil luɔt,
bikɛ luäk thiec nikä kuth
jiɛnkiɛn kɛnɛ walkiɛn,
kɛ ti̱tkiɛn kɛnɛ ji̱
kolaaŋnikiɛn.
4
Ɣän bä ji̱ I-jëp la̱th tetni raam
mi tekɛ ciaaŋ jiääk,
kä bakɛ ruac ɛ kuäär mi bum bum,
ruac ni ɣän Kuoth Nhial
in la Ruey Ɣɔaa.
5
Kä bi pi̱ Kiɛɛr kööt,
kɛn pi̱w kiɛɛr bikɛ do̱n.
6
Kä bi lölikɛ ŋuäny,
bi kar kiɛɛr I-jëp kööt,
bi guɔ̱t kɛnɛ ruɔ̱ɔ̱r rɔɔl.
7
Bi juaac diaal tin te
jɔk Kiɛɛr li̱w,
kä bi ka̱a̱k diaal tin
ca pith jɔk kiɛɛr rɔɔl,
bi jiɔam kɛ lɔk kä bikɛ
cu thil.
8
Bi dëëp rɛc pa̱r, kä bikɛ wiee,
kɛn nɛy diaal tin yuɔrkɛ
yiethni Kiir,
kä bi nɛy diaal tin dep
kɛ cambakni lo̱ckiɛn jiääk.
9
Bi nɛy tin la̱t kɛ bieyni kɛ thi̱et,
bi lo̱ckiɛn jiääk,
kä bi nɛy tin la̱tkɛ
bieyni kɛ lath,
bikɛ thil ŋa̱th.
10
Nɛy tin la̱tkɛ bieyni bakɛ däk,
kä la̱a̱t diaal
bi lo̱ckiɛn jiath.
11
Ruëëc Dho-an kɛ dɔ̱a̱a̱r,
kä luëëk Pɛro thöpkɛ
ni ruac dɔ̱ɔ̱rä.
Kä deri Pɛro kulɛ jiök i̱di i̱,
“Ɛ ɣän gat raam mi pɛl,
ɛ ɣän gat kua̱ri tëë wal”?
12
Kä nɛɛku tin pɛl a nikä?
Akɛ la̱rkɛ ji̱ mɔ ŋa̱ckɛ mɔ
min caar Kuoth Nhial in la
Ruey Ɣɔaa kɛ kui̱ ji̱ I-jëp.
13
Ruëëc Dho-an kɛ dɔ̱a̱a̱r,
kä bööth Mɛm-pith cakɛ mɛt,
ci ji̱kɛ tin bööth I-jëp
buath raar.
14
Ci Kuoth Nhial kɛ jak kä yi̱c,
cikɛ I-jëp jak kä yi̱c
lätnikɛ diaal,
ce̱tnikɛ yɔ̱a̱ŋ kɔaaŋni
ti yi̱c rɛy ŋöknikiɛn.
15
Kä thilɛ raan kä ji̱ I-jëp,
ram mi riäŋ kiɛ can kiɛ ram
mi luɔ̱thkɛ mi dëë kɛ luäk.
16
Ɛn cäŋ ɛmɔ bi ji̱ I-jëp ce̱tnikɛ män, bikɛ dual kɛ duäc in nöŋkɛ kɛ ɛ Kuoth Nhial in la Ruey Ɣɔaa. 
17
Kä mun Juda bɛ ji̱ I-jëp jakä dual, kä ram ɔ ba la̱r ciöt Juda mɔ bɛ dual ɛlɔ̱ŋ kɛ kui̱ kä min caar Kuoth Nhial in la Ruey Ɣɔaa ɛ kɛ kui̱diɛn.
Bi I-jëp kɛnɛ A-thi-ri-ya Kuoth Nhial pal
18
Ɛn cäŋ ɛmɔ bi wi̱i̱ da̱ŋ dhieec kä I-jëp ruac kɛ thok ji̱ Kɛ-naan, kä bikɛ rɔ̱ yac kɛ ciöt Kuɔth Nhial in la Ruey Ɣɔaa. Kä ba wec kɛl thi̱n cɔli Wec Ca̱ŋ.
19
Ɛn cäŋ ɛmɔ bi Kuoth Nhial tekɛ yi̱k ni däär muɔ̱ɔ̱n I-jëp, kä bɛ tekɛ riäk këthdɛ. 
20
Kä bɛ la nyuuth kɛ kui̱ Kuɔth Nhial in la Ruey Ɣɔaa muun I-jëp. Mi wäkɛ Kuoth Nhial thiec kɛ luäk kɛ kui̱ gua̱n tɛ̈riɛn, bɛ kɛ jäkä kään mi bikɛ gaŋ kä bikɛ luäk. 
21
Bi Kuoth Nhial rɔ jak kä ŋa̱ckɛ ɛ ji̱ I-jëp, kä bikɛ Kuoth Nhial ŋa̱c ɛn cäŋ ɛmɔ. Bikɛ Kuoth Nhial thöp luuri kɛ muc tin waŋkɛ, kä bikɛ rɔ̱ yac kɛ ti ba thöp Kuoth Nhial ti ba la̱t. 
22
Kä bi Kuoth Nhial ji̱ I-jëp moc kɛ juey, bɛ kɛ duäc kä bɛ kɛ jak kä gɔw, bikɛ luny kä Kuoth Nhial, kä bɛ paliɛn liŋ, kä bɛ kɛ jak kä gɔw.
23
Ɛn cäŋ ɛmɔ bɛ tekɛ duɔ̱ɔ̱p mi di̱i̱t mi jiɛy kä I-jëp wëë kä A-thi-ri-ya, bi ji̱ A-thi-ri-ya wä kä I-jëp, kä bi ji̱ I-jëp wä kä A-thi-ri-ya, kä bi ji̱ I-jëp kɛnɛ ji̱ A-thi-ri-ya Kuoth pal kɛɛl.
24
Ɛn cäŋ ɛmɔ I-thɛ-rɛl bɛ la diɔ̱ɔ̱k I-jëp kɛnɛ A-thi-ri-ya ɛla puɔ̱th wi̱i̱ muɔ̱ɔ̱n, 
25
min bi Kuoth Nhial in la Ruey Ɣɔaa ɛ pothnikɛ wëë i̱, “Ɛ puɔ̱th tekɛ nɛɛkä ni ji̱ I-jëp kɛnɛ ji̱ A-thi-ri-ya la̱t tetkädä kɛ ji̱ I-thɛ-rɛl duŋdä.”
